钦定古今图书集成/历象汇编/乾象典/第088卷 > 性理会通 > 《小雪赋》林滋
## 钦定古今图书集成/历象汇编/乾象典/第088卷 > 性理会通 > 《小雪赋》林滋

伟兹雪之霏霏，应元冥而不失其期。赋象于虹藏之
日，成形于冰冻之时。委地则微，庶表三冬之候；翻空
虽小，那无六出之姿。当其寒气初升，阴风始变。既淅
沥于遥野，却瓢飖于广甸。边城一望，龙山之净色犹
晞；上苑再瞻，凤阙之清光未遍。眇若毫端，轻飞可观。
细细而干岩送冷，飘飘而万户迎寒。霏微墀庑之间，
瑶台月晓。髣髴草茅之上，玉树花攒。迥拂阴轩，高翻
晓律。萦枝分盈尺之象，带月误如圭之质。微交月影，
天边之孤应迷，稍助山明，松际之浮烟已失。细糁
长空，纤缘绮栊，净若芦花之覆水，轻同柳絮之因风。
是则谢氏林亭，尽在回眸之内；梁王池馆，无非跬步
之中。于以明洁白之姿，于以表阴凝之渐。虽见𬀪而
无滞，讵因污而成染。初疑画阁妆奁之香粉微微，又
若琼筵玉箸之凝酥点点。既而纤悉缤纷呈祥。是因
掩日而难分薄雾，开帘而不辨轻尘。影入空帷，预想
映书之子；光侵远水，潜思访戴之人。可谓不远而来，
自无而有。始萦盈于阶砌，终散漫于林薮。安得不燎
薰炉，命芳酒。作《小雪》之赋，继大夫之后。